Saak van strafbare manslag ondersoek ná gru-ongeluk | Netwerk24
Deur News24 16 Junie 2019 11:09
'n Motorongeluk tussen 'n bus en 'n bakkie in Limpopo het Saterdagoggend twee lewens geëis, terwyl 78 buspassasiers beseer is.
Polisiewoordvoerder Moatshe Ngoepe sê die polisie in Gravelotte, sowat 60 km van Phalaborwa, ondersoek die oorsaak van die noodlottige ongeluk wat om 05:00 langs die R71-pad tussen Tzaneen en Phalaborwa plaasgevind het.
Die Toyota Fortuner wat 'n ent van die bus gevind is. Foto: ER24
"Daar word beweer die bus wat in die rigting van Phalaborwa onderweg was, het 78 studente van 'n kollege in Lephalale vervoer. Die bus het met 'n dubbelkajuitbakkie met twee insittendes gebots. Die bakkie was in die rigting van Tzaneen onderweg," sê Ngoepe.
"Die twee insittendes van die dubbelkajuitbakkie is op slag dood en al 78 passasiers van die bus is na onderskeidelik die Letaba en Maphutha-hospitale geneem."
Die oorledenes is as M.F. Burger (36), en Jan Hendrick Louis (66) geïdentifiseer. Albei is van Phalaborwa, sê Ngoepe.
Die polisie het 'n saak van strafbare manslag geopen en ondersoek die oorsaak van die ongeluk.
Fikile Mbalula, minister van vervoer, het padgebruikers aangemoedig om hierdie langnaweek uiters versigtig te bestuur om ongelukke te vermy.
LEES MEER: 2 dood, 80 buspassasiers beseer in Limpopo-ongeluk
Ayanda Allie Paine, woordvoerder vir die departement van vervoer, sê die oorsaak van dié ongeluk moet nog vasgestel word.
Meer oor: Limpopo | Tzaneen | Phalaborwa | Gru-Ongeluk | Strafbare Manslag | Sterfgevalle | Polisie-Ondersoek